แฉงานนวด ทาสมาเฟีย กงสุลเตือนภัย ที่รัสเซียยูเครน
(ชาตรี อรรจนานันท์ อธิบดีกรมการกงสุล),อธิบดีกรมการกงสุลยันไม่สามารถระงับการออกหนังสือเดินทางของสาวไทยเดินทางไปต่างแดนตามที่บางองค์กรร้องขอได้ เว้นแต่เป็นคำสั่งศาล หลังพบสาวไทยลักลอบไปค้ากามมากขึ้น ขณะที่ ผอ.กองคุ้มครองและดูแลผลประโยชน์คนไทยในต่างประเทศ ออกมาเตือนยังมีหญิงไทยแห่ไปทำงานนวดที่รัสเซีย ยูเครน และไครเมีย ถูกมาเฟียและนายจ้างกดขี่บังคับค้าประเวณี และได้รับค่าจ้างไม่ตรงกับสัญญา เตือนสมาคมนวดต่างๆ ให้ตรวจสอบข้อมูลนายจ้างให้ดีก่อนส่งไปทำงาน,จากการที่ ไทยรัฐ เสนอข่าวเกี่ยวกับเส้นทางค้าประเวณี เส้นทางใหม่ของหญิงไทยที่มุ่งหน้าไปประเทศเขตเอเชียใต้ ได้แก่ อินเดียและศรีลังกามากขึ้น และถูกตำรวจจับกุม ถูกควบคุมตัวในเรือนจำที่อินเดีย ไม่สามารถกลับประเทศไทยได้ นอกจากนี้ยังพบในประเทศแถบตะวันออกกลาง เช่น บาห์เรน ก็เป็นอีกประเทศที่หญิงไทยนิยมไปทำงานนวดนับหมื่นคน รวมทั้งยังพบว่ามีผู้ชายไทยไปค้าประเวณีมากขึ้นด้วยนั้น,ต่อมาเมื่อวันที่ 25 มี.ค. นายชาตรี อรรจนานันท์ อธิบดีกรมการกงสุล เปิดเผยถึงกรณีที่มีหลายองค์กรอยากให้ไทยระงับการออกหนังสือเดินทางของหญิงไทยที่จะไปค้าประเวณีในต่างประเทศว่า เรื่องการทำหนังสือเดินทางเป็นเรื่องสิทธิเสรีภาพส่วนบุคคล ยังไม่มีกฎหมายห้ามในเรื่องนี้ ยกเว้นเป็นคำสั่งศาลตามแต่กรณีเพื่อไม่ให้บุคคลที่มีปัญหาออกนอกประเทศ ส่วนบุคคลที่มีหนังสือเดินทางสามารถเดินทางออกนอกประเทศได้ แต่หากไปทำผิดกฎหมายประเทศใดก็ดำเนินการไปตามกฎหมายของประเทศนั้น ทางสถานเอกอัครราชทูตและสถานกงสุลใหญ่จะเข้าไปช่วยเหลือในกรณีที่ได้รับการร้องขอจากผู้ตกทุกข์ได้ยากหรือผู้ถูกจับกุม และเมื่อเกิดกรณีความผิดที่เกี่ยวเนื่องกับกฎหมายไทย เป็นหน้าที่ของหน่วยงานไทยที่รับผิดชอบ เช่น หญิงที่ไปค้าประเวณีกลับมาแจ้งความว่าถูกหลอกลวง หรือนายหน้าที่ติดต่อไปทำงานและไม่ได้รับค่าจ้างตามที่ตกลงกัน ถูกเบี้ยวค่าแรงหรือถูกลอยแพ,นายชาตรีกล่าวอีกว่า ปัญหาหญิงไทยไปค้าประเวณีในต่างประเทศ เป็นปัญหาที่แก้ไม่หมด มีปัญหาใหม่ๆเกิดขึ้นตลอด บางครั้งทราบว่าเต็มใจไป แต่เมื่อถูกเลิกจ้าง ถูกจับกุม หรืออยู่เกินวีซ่า เวลามาขอความช่วยเหลือจากสถานเอกอัครราชทูตและสถานกงสุลใหญ่ รวมทั้งเจ้าหน้าที่ของประเทศนั้นๆ จะอ้างว่าถูกหลอกลวงและถูกบังคับ ไม่มีค่าใช้จ่ายเดินทางกลับประเทศ ทางสถานเอกอัครราชทูตและสถานกงสุลใหญ่ จึงต้องช่วยส่งกลับประเทศไทย โดยให้เซ็นรับสภาพหนี้ยืมเงินค่าใช้จ่ายในการเดินทางกลับ ปัญหาเหล่านี้ส่งผลกระทบต่อผู้หญิงไทยทั่วไปที่จะเดินทางไปท่องเที่ยว ไปเยี่ยมญาติและไปติดต่อธุรกิจโดยสุจริต บางรายเจ้าหน้าที่ตรวจคนเข้าเมืองบางประเทศสงสัยไม่ให้เข้าเมืองและให้กลับเลย ทางกรมการกงสุลจึงได้สร้างมาตรฐานหนังสือ เดินทางไทย ให้เป็นที่เชื่อถือและตรวจสอบได้ง่าย โดยทำหนังสือเดินทางอิเล็กทรอนิกส์ หรืออี-พาสปอร์ต และในเฟส 3 ของหนังสือเดินทางอิเล็กทรอนิกส์ใหม่ปี 2562 จะมีการเพิ่มการเก็บข้อมูลส่วนบุคคลทันสมัยมากยิ่งขึ้นไปอีก เพื่อช่วยให้การตรวจสอบข้อมูลบุคคลได้ง่ายขึ้น,ด้านนายธาตรี เชาวชตา ผอ.กองคุ้มครองและดูแลผลประโยชน์ชาวไทยในต่างประเทศ กรมการกงสุล เปิดเผยอีกว่า เส้นทางการค้าประเวณีของหญิงไทยปัจจุบัน นอกจากประเทศเขตเอเชียใต้ได้แก่ อินเดียและศรีลังกา ที่เป็นเส้นทางใหม่ รวมทั้งเส้นทางเก่าอย่างจีน ฮ่องกง เกาหลีใต้ บาห์เรน และสหรัฐอาหรับเอมิเรตส์แล้ว ปัจจุบันยังมีหญิงไทยไปทำงานนวดที่ประเทศรัสเซีย ยูเครน ไครเมีย มากขึ้นเช่นกัน และถูกกลุ่มมาเฟียกับนายจ้างกดขี่แรงงาน จ่ายค่าจ้างไม่ตรงกับข้อตกลง จึงมาขอความช่วยเหลือให้สถานทูตช่วยเจรจาบ้างและส่งกลับบ้าง ดังนั้น จึงขอฝากเตือนสมาคมนวดต่างๆ ที่จัดส่งหญิงไทยไปนวดที่ประเทศเหล่านี้ ควรตรวจสอบข้อมูลนายจ้างให้ชัดเจนก่อนส่งไป เพื่อไม่ให้เกิดปัญหาตามมา
อธิบดีกรมการกงสุลยันไม่สามารถระงับการออกหนังสือเดินทางของสาวไทยเดินทางไปต่างแดนตามที่บางองค์กรร้องขอได้ เว้นแต่เป็นคำสั่งศาล หลังพบสาวไทยลักลอบไปค้ากามมากขึ้น
ข่าวหน้า 1,ค้าประเวณี,ชาตรี อรรจนานันท์,ขายตัว,อินเดีย,ข่าวทั่วไป